**Otto Gilbert David Aubert** (født 9. januar 1809 i Kronborg i Danmark, død 29. mars 1838 i Napoli i Italia) var en norsk realfagslærer og matematiker.

Liv og virke
------------

### Bakgrunn

Han var sønn av Benoni Aubert (1768–1832) og Jakobine Henriette Thaulow (1776–1833). Faren var ingeniør og offiser med kart og oppmåling som spesialitet. Han var på oppdrag på Kronborg i Danmark da Otto ble født. Otto var deres åttende barn (ottende) og var bror til blant andre latinprofessor *Ludvig* Cæsar Martin Aubert (1807–1887) og politikeren Michael Conrad Sophus *Emil* Aubert (1811–1872).

Sammen med Ludvig gikk Otto på Kristiania katedralskole under rektor Jacob Rosted (1750–1833). I 1824 fikk han lov å begynne på Det Kongelige Frederiks Universitet, bare femten år gammel. Han var kompis med matematikeren Niels Henrik Abel (1802–1829) som hjalp Otto med å få publisert en artikkel i *Crelles Journal* (etablert 1826) som ble drevet av den tyske August Leopold Crelle (1780–1855).

### Karriere

Fra 1829 til 1834 var Otto Aubert lærer i historie og geografi ved samme katedralskole, der forøvrig broren Johan Aubert (1800–1832) var viserektor inntil han døde av tuberkulose i 1832. Året før han ga seg ved katedralskolen fikk han trykket avhandlingen *Echantillon d'une analyse sphérique* som handlet om geometri. Dette ble av matematikeren Elling Holst (1849–1915) beskrevet som det eneste norsk-geometriske bidrag i matematikken frem til Sophus Lie (1842–1899) kom i gang.

Etter brorens, farens og morens død, fikk Otto i 1834 utenlandsopphold og reiste litt i Europa, før han fikk i Stockholm oppgaven med å være privallærer for den senere kong Oscar I (1799–1859) sine sønner, de senere konger Karl IV (1826–1872) og Oscar II (1829–1907). Hans brev fra Stockholm, som vitner om hans mangesidige interesser og dannelse, ble offentliggjort av Sofie Aubert Lindbæk i *Landflygtige. Af Aubert’ske Papirer, I* (Kristiania 1910).

Også Otto fikk tuberkulose og reiste med en militærkonvoi til Italia i 1837 for å bli frisk, der han døde i Napoli i mars 1838. 

Søskenbarnet Henrik Wergeland (1808–1845) skrev et nekrologisk dikt i «Den Constitutionelle» (utgitt 1836–1847). Senere utga familie-biografen Sofie Aubert Lindbæk (1875–1953) flere bøker som gjengir Otto sine brev, mange derav til broren Ludvig. 

*Se Thaulow for morsslekta*
*Se Aubert for farsslekta*

Utgivelser
----------

* Aubert, Otto G.D. (1833). *Échantillon d'une analyse sphérique*. Christiania: Kristiania katedralskole.  [23 sider]

Referanser
----------

1. ↑  Johan F. Aarnes, *Otto Gilbert David Aubert i Store norske leksikon.*
2. ↑  Arild Stubhaug (2000). *Et foranskutt lyn: Niels Henrik Abel og hans tid*. Oslo: Aschehoug. ISBN 8203225969.
3. 1 2  Einar Aas (1935). *Kristiania katedralskole i det nittende århundre*. Oslo: I kommisjon: Jacob Dybwad.
4. ↑  Henrik Jæger (1896). *Illustreret norsk literaturhistorie*. Kristiania: Bigler. s. 97.

Litteratur
----------

* Sofie Aubert Lindbæk (1910). *Landflygtige: af Aubert'ske papirer*. Kristiania: Aschehoug.
* Sofie Aubert Lindbæk (1939). *Hjemmet på Akershus: Aubertske papirer*. Oslo: Aschehoug.

  


|  |  |
| --- | --- |
| Oppslagsverk/autoritetsdata | Store norske leksikon **·** Historisk befolkningsregister
 |